Ignalinos siaurasis geležinkelis

Ignalinos siaurasis geležinkelis – buvęs 734 m ilgio siaurasis geležinkelis vakarinėje Ignalinos miesto dalyje, tarp Gavio ir Gavaičio ežerų. Link geležinkelio veda Ežero gatvė, ruožas buvo žiedinis (stotelės Stovykla–Gavys–Paplūdimys–Stovykla), sukosi per mišką aplink nedidelius namus.

 Istorija 

1961 m. tarp Gavio ir Gavaičio pradėta statyti moksleivių poilsio stovykla „Ignalina“, joje kasmet ilsėdavosi iki 900 moksleivių. XXI a. pradžioje bendrovės „Lietuvos geležinkeliai“ filialas „Vilniaus geležinkelių infrastruktūra“ stovyklą sutvarkė pagal šiuolaikinius reikalavimus, prie stovyklos vartų pastatytas restauruotas L-2289 garvežys, pagamintas 1954 m. Kolomnos gamykloje (Rusija),Garvežys. Ignalina.info (tikrinta 2025-06-11). Lietuvoje eksploatuotas 1967–1976 m.Garvežys. Kelionessuvaikais.lt (tikrinta 2025-06-11).

2006 m. vasarą stovyklavietėje įrengtas siaurasis vaikų geležinkelis.Игналина. Dzd-ussr.ru (tikrinta 2025-09-30). Čia važinėjęs traukinukas buvo pagamintas Anglijoje, jį sudarė du 16 vietų vagonai ir dyzelinis lokomotyvas, kurio greitis iki 40 km/val. Tai buvo mokomasis turistinis geležinkelis.Ignalinoje atidaromas "siaurukas". 2006-06-14, Delfi.lt (tikrinta 2025-06-11). Geležinkelio vėžės plotis 600 mm, geležinkelis turėjo pervažas, šviesoforus, 3 stoteles (Stovykla, Gavys, Paplūdimys). Buvo planuojama siauruko kelią nutiesti iki Ignalinos geležinkelio stoties, o vėliau – iki Aukštaitijos NP įsikūrusios Palūšės turizmo bazės.Ignalinoje atidaromas „siaurukas“. 2006-06-14, News.lt (tikrinta 2025-06-11).

Nuo 2017 m. vasaros stovykla nebeveikia, angliškas traukinukas perkeltas į Geležinkelių muziejaus lauko ekspoziciją Vilniuje. 2018 m. stovyklavietė perduota aukcionui, tačiau dar iki 2025 m. jos niekas nenupirko.LTG atsikrato nereikalingu turtu: lokomotyvų ir parduodamų NT objektų vertė – po 3 mln. Eur. 2025-01-19, Vz.lt (tikrinta 2025-10-02).

 Šaltiniai 

Kategorija:Ignalina
Kategorija:Lietuvos siaurieji geležinkeliai